**Jarðgerð/moltugerð lífræns úrgangs**

Kæri þátttakandi

Fjöldi fólks hefur á undanförnum árum byrjað að umbreyta lífrænum úrgangi í næringarríkan jarðveg eða moltu með ýmsum aðferðum. Þessari spurningaskrá er ætlað að safna upplýsingum um þessa moltugerð eða jarðgerð lífræns úrgangs á Íslandi. Við leitum til þeirra sem eru að jarðgera lífrænan úrgang til að draga lærdóm af reynslu þeirra. Hvað fékk þig til að fara að jarðgera lífrænan úrgang, hvernig hefur það reynst þér og hvaða áhrif hefur það haft? Hvaða viðhorf liggja að baki? Hverjar eru helstu áskoranirnar? Svörin mega gjarnan vera lýsandi og ítarleg, við viljum fá sem mestar upplýsingar um efnið. Þú mátt endilega taka ýmis konar dæmi af þinni reynslu. Það er mjög gagnlegt fyrir rannsóknina að fá lýsingar og frásagnir frá þeim sem svara. Þú getur einfaldlega sleppt þeim spurningum sem höfða ekki til þín og einbeitt þér að hinum.

Spurningaskráin er hluti af rannsóknarverkefninu „Samlífi manna og örvera í daglega lífinu“. Áhuginn á samlífi manna og örvera hefur vaxið hratt alla 21. öldina en verkefnið beinir sjónum að því hvernig þetta samlífi mótast í daglegum athöfnum fyrr og nú, með áherslu á jarðgerð og matargerð. Verkefnið leiðir saman vísindafólk af ólíkum sviðum til að rannsaka hvernig menningarlegt, líffræðilegt og félagslegt samhengi mótar lifandi “kúltúr”. Markmiðið er að móta nýtt sjónarhorn á samspil manneskja og örvera og vísa veginn í átt að sjálfbærari framtíð.

Þrír heppnir þátttakendur sem skila fullnægjandi svörum við spurningaskránni fyrir 30. apríl 2022 **verða dregnir út og fá tvær Bokashi tunnur og örveruklíð frá Jarðgerðarfélaginu.**

**Leiðbeiningar**

Þú getur valið á milli þess að svara með nafni eða nafnlaust. Áður en þú svarar sjálfri spurningaskránni biðjum við þig að svara nokkrum bakgrunnsspurningum (en svörin við þeim spurningum verða ópersónugreinanleg). Mikilvægt er að þú kynnir þér skilmálana hér að neðan áður en þú hefur svörun. Eftir að þú hefur fyllt í reitina smellir þú á hnappinn „hefja svörun“. Athugaðu að svarglugginn stækkar sjálfkrafa eftir því sem þú skrifar meira í hann; upphafleg stærð gluggans hefur ekkert að gera með hvað svarið á að vera langt – því fleiri lýsingar, frásagnir, tilfinningar og smáatriði, þeim mun betur gagnast svarið rannsókninni.

Ekki er hægt að vista svörin en mögulegt er að fara frá spurningaskránni og koma að henni aftur síðar ef glugginn er opinn og ekki slökkt á tölvunni eða vafranum. Þó er mælt með að skrifa svörin fyrst í ritvinnsluforrit og líma þau svo inn í svargluggana til að tryggja að enginn texti tapist. Þegar þú hefur lokið við að svara velur þú hnappinn „lokið“ og fara svör þín þá beint inn í þjóðháttasafnið.

**Með því að svara er litið svo á að þú hafir samþykkt eftirfarandi skilmála:**

*Ég afhendi hér með Þjóðminjasafni Íslands svör við spurningaskrá 132, Jarðgerð/moltugerð lífræns úrgangs. Ég lýsi því jafnframt yfir að mér er kunnugt um og veiti samþykki mitt til þess að svörin tilheyri gagnasafni Þjóðminjasafnsins og að safnið nýti þau í þágu rannsókna og minjavörslunnar í landinu samkvæmt lögum. Þetta þýðir að Þjóðminjasafni Íslands er heimilt að skrá svörin í stafrænan gagnagrunn og gera þau (nafnlaust) aðgengileg almenningi, fræðimönnum, skólum, ein og sér eða í gagnagrunni, um tölvunet eða með öðrum aðferðum sem síðar kunna að tíðkast. Einnig að gögnin séu afrituð í þágu almennings og til rannsókna og vitnað til svaranna nafnlaust á prenti, vefútgáfum eða annars konar miðlum, þar með talið í verkefninu „Samlífi manna og örvera í daglega lífinu“.*

Með kærri þökk fyrir þitt framlag til þessa samfélagslega mikilvæga verkefnis,

Helga Ögmundardóttir, lektor í mannfræði við Háskóla Íslands

Valdimar Tr. Hafstein, prófessor í þjóðfræði við Háskóla Íslands

Eysteinn Ari Bragason, þjóðfræðingur

Helga Vollertsen, sérfræðingur við Þjóðminjasafn Íslands

Ef einhverjar spurningar vakna, vinsamlegast hafið samband við Helgu Vollertsen í síma 5302276 eða á netfangið helga.vollertsen@thjodminjasafn.is

**Persónulegar upplýsingar**

Nafn [val]:  
Kyn:  
Fæðingarár:  
Kennitala [val]:  
Heimilisfang [val]:

Við hvaða sveitarfélag miðast frásögn þín?  
Fá póstsendingar um framtíðar spurningaskrár [já/nei]:

**Kafli 1 af 5 – Lýsing á jarðgerð og aðstöðu**

* Lýstu þeirri moltugerð/jarðgerð sem þú stundar. Hvaða lífræna úrgang jarðgerir þú? Hvað er undanskilið og af hverju?
* Hversu lengi hefur þú stundað jarðgerð?
* Hvernig aðstöðu hefur þú til jarðgerðar og hvernig hefur þú komið henni upp?
* Hverjar hafa verið helstu áskoranir og hvernig hefur þér gengið?
* Getur þú lýst ferlinu frá söfnun lífræns úrgangs þar til hann hefur umbreyst í moltu? t.d. hvað þú gerir (árstíðabundið, daglega, vikulega, mánaðarlega o.s.frv.), hvar og hvernig lífrænu efni er safnað saman og það geymt, þátttöku annarra á heimilinu?

**Kafli 2 af 5 – Ástæður, viðhorf og upplifun**

* Hvað varð til þess að þú fórst að jarðgera lífrænan úrgang? Hvaðan kom áhuginn? Kom áhuginn skyndilega eða smám saman?
* Hver voru þín fyrstu kynni af jarðgerð?
* Hafa áherslur þínar eða viðhorf eitthvað breyst síðan þú byrjaðir að jarðgera lífrænan úrgang? Geturðu gefið dæmi?
* Hefurðu upplifað einhverjar breytingar í kjölfarið á því að þú fórst að jarðgera? T.d. breytingar á líðan, hegðu eða áhugamálum? Ef svo er, geturðu lýst breytingunum eða gefið dæmi?
* Tengist þessi iðja öðrum áhugamálum þínum eða hugðarefnum? Hvernig?
* Hefurðu kynnst öðru fólki gegnum jarðgerðina? Eða kynnt annað fólk fyrir henni? Hefur komið upp ágreiningur? Hvað segja nágrannarnir? Geturðu gefið dæmi? Upplifir þú stuðning eða gagnrýni varðandi það að jarðgera? Skiptir það þig máli?

**Kafli 3 af 5 – Samlífi manna og örvera**

* Metur þú með einhverju móti lífræna efnið í niðurbrotsferlinu og eftir að það hefur brotnað niður? Hvernig meturðu það? Gerir þú einhvers konar mælingar (út frá lykt, áferð, útliti eða einhverjum öðrum eiginleikum)?
* Hvernig sérðu fyrir þér niðurbrotið í haugnum/ílátinu? Hvaða lífverur koma við sögu og hvaða hlutverk hafa þær?
* Talar þú um eða hugsar þú til örveranna í niðurbrotsferlinu? Hvernig? Hefurðu gefið þeim nöfn eða kannastu við að aðrir geri það?
* Finnurðu fyrir einhverjum tengslum við örverurnar?
* Finnst þér þú vera við stjórn eða örverurnar?
* Hefur þú áhyggjur af óæskilegum örverum?

**Kafli 5 af 5 – Upplýsingaöflun og miðlun**

* Hvar og hvernig aflar þú þér þekkingar um jarðgerð? Endilega settu inn tengla á vefsíður eða samfélagsmiðla ef um slíkt er að ræða.
* Ertu í einhverjum samtökum/hópum sem snúast um þetta málefni?
* Hefurðu miðlað þekkingu þinni til annarra? Hvers vegna og hvernig? / Hvers vegna ekki? Nefndu endilega dæmi.

**Kafli 5 af 5 – Að lokum**

* Sérð þú fyrir þér að halda áfram að jarðgera lífrænan úrgang?
* Er eitthvað sem þú vilt bæta við sem hefur ekki komið fram nú þegar?
* Hefur þú einhverjar athugasemdir við þessa spurningaskrá?